Gonkongda namoyishchilar bilan politsiya o‘rtasida navbatdagi to‘qnashuvlar bo‘lib o‘tdi

Gonkongda Occupy Central harakatining aktivistlari bilan politsiya o‘rtasida keskin to‘qnashuvlarning yangi to‘lqini boshlandi. Bu voqea namoyishchilar Mong Kok tumanidagi norozilik bildirish maydonini yana qayta o‘z nazoratlari ostiga olish maqsadida qilgan harakatlaridan so‘ng ro‘y berdi. Avvalroq politsiya tomonidan mazkur maydon barrikadalardan tozalangan edi. Bu haqda “RIA Novosti” xabar bermoqda.

Mazkur joy uch hafta davomida Gonkongda saylovlarni demokratlashtirish uchun kurashayotgan Occupy Central harakati aktivistlari tomonidan boshqarilayotgan namoyishlar maydoni bo‘lgan edi.
Hafta boshida tartibot qo‘riqchilari namoyishchilarni bu kabi maydonlardan siqib chiqarib, bir yo‘la barrikadalardan tozalay boshladi. Politsiya namoyishchilarni tarqatishda rezina tayoq va achchiq gaz ballonlaridan foydalanishiga to‘g‘ri keldi, namoyishchilar esa himoya sifatida soyabonlardan foydalandi.
Gonkong politsiyasining ma’lumotlariga ko‘ra, to‘qnashuvda taxminan 9 ming kishi ishtirok etdi, oqibatda 26 kishi qo‘lga olindi. Shuningdek, 15 nafar politsiya vakili jarohat oldi.
Aktivistlar yetti million aholisi bo‘lgan Gonkong rahbarini ikki bosqichli saylov o‘rniga to‘g‘ridan-to‘g‘ri saylashni talab qilmoqda. Iyun oyida ular 800 ming kishi ishtirokida 10 kunlik onlayn-referundum o‘tkazgan edi, Pekin uni hech qanday kuchga ega emas deb topdi.